કાનજી દ્વારકાદાસ આગળ જણાવે છે : ‘મને સમજાયું કે ઝીણા પાકિસ્તાનની રચના થાય તે સિવાયનું કોઈ સમાધાન કરવા તૈયાર નથી. એમણે તકરાર ચાલુ રાખવી હતી, કારણ કે કોંગ્રેસના નેતાઓએ એમની સાથે દુર્વ્યવહાર કર્યો હતો. મેં ઝીણાને સમજાવ્યું કે મુસ્લિમ લીગ અને કોંગ્રેસ સરકારની બહાર પોતાની તકરાર ચાલુ રાખી શકે છે, પરંતુ શું એ જરૂરી નથી કે તેઓ સરકારમાં સાથે કામ કરે અને દેશ માટે શક્ય તેટલું બધું જ કરી છૂટે ?’ ઝીણાએ જવાબમાં કહ્યું : ‘તમે શું કહેવા માગો છો ? એ શી રીતે શક્ય બને ? શું તમે એમ કહેવા માગો છો કે હું અને તમે આ ઓરડામાં ચુંબન કરીએ અને ઓરડાની બહાર જઈને એકબીજાનાં પેટમાં ચપ્પુ ખોસી દઈએ ?’ કાનજી દ્વારકાદાસ મિત્ર ઝીણાનો બચાવ કરતાં આગળ જણાવે છે : ‘મને એવું લાગ્યું કે જો કોંગ્રેસના નેતાઓએ અંગત સંબંધો તોડી નાખીને ઝીણા સાથેનો છેડો ફાડી નાખ્યો ન હોત તો તેઓ (ઝીણા) આટલા કડવા બની ગયા ન હોત. એમનું સ્વાભિમાન અને સ્વમાન હણાયું હતું અને એમની આસપાસ એમણે અવિશ્વાસની ભૂતાવળો સર્જી દીધી હતી.’ (પાન ૨૯૬)